Edwɛkɛ 37: Ɛzonlenlɛ Ɛdanlɛ Sua
ASOO ɛze mɔɔ bɛfa sua ɛhye bɛyɛ la ɔ? Ɔle ɛdanlɛ sua titile bie mɔɔ bɛfa bɛsonle Gyihova a. Eza bɛfɛlɛ ye ɛzonlenlɛ sua. Menli ne vile Yigyibiti la ye ɛvolɛ ko anzi yɛɛ bɛwiele ye si a. Asoo ɛze ahenle mɔɔ ɔmanle bɛzile a?
Gyihova ɔ. Mekɛ mɔɔ Mosisi wɔ Saenae Boka ne azo la, Gyihova hilele ye kɛzi ɔzi ye la. Ɔhanle kɛ ɔyɛ ye mɔɔ bɛtudu a bɛnvɛ nwolɛ a. Wɔ zɛhae adenle ye azo bɛbahola bɛadudu na bɛazoa bɛahɔ ɛleka fofolɛ na bɛazi ye wɔ ɛkɛ ne. Yemɔti Yizilayɛma ne mɔ zoale ɛdanlɛ sua ne hɔle ɛleka biala mɔɔ bɛdule bɛhɔle, wɔ mekɛ mɔɔ ɛnee bɛwɔ fienemgbole ne anu la.
Saa ɛnea ekpumgbunli ekyi ne mɔɔ wɔ sua ne ati lɔ la anu a, ɛbanwu ɛlɛka bie wɔ ɛkɛ. Bɛfɛlɛ ye ngyekyeleɛ ɛlɛka. Bɛva ezukoa nvutuke bɛyɛ anwumabɔvolɛ nwiɔ anzɛɛ kyɛlɛbo bɛzie nduazo ne ati nee ɔ ti. Nyamenle eza hɛlɛle Mɛla Bulu ne mɔɔ Mosisi bubule ye la bieko guale awolɛ ndɛbandɛba nwiɔ azo. Na bɛvale awolɛ ɛhye mɔ bɛziele ngyekyeleɛ ɛlɛka ne anu. Eza noko bɛvale mana ne bie bɛguale dwora nu bɛziele nu. Asoo ɛkakye mana ne deɛ holɛ ɔ?
Gyihova kpale Mosisi adiema nrenya Aalɔn kɛ ɛsɔfo kpanyinli. Ɔdi menli ne anyunlu ɔmaa bɛzonle Gyihova. Na ɔ mra mrenya ne mɔ noko le ɛsɔfoma.
Akee nea ɛdanlɛ sua ne ekpumgbunli kpole ne. Ye kpole le ekpumgbunli ekyi ne mɔnwo nwiɔ. Ɛnwu ɛlɛka ekyi ne mɔɔ esike vi nu la ɔ? Ɛhye a le afɔlemokyea ne mɔɔ ɛsɔfo ne mɔ yela ayile evuanlɛ ne mɔɔ bɛfɛlɛ ye ɛyɛlɛ la wɔ zolɛ a. Akee kɛnlaneɛ baka mɔɔ kɛnlaneɛ ngoko nsuu wɔ zolɛ la wɔ ɛkɛ ne. Debie mɔɔ tɔ zo nsa wɔ ekpumgbunli ne anu la a le ɛkponle. Bɛfa kpanwo 12 bɛgua zolɛ.
Kyɛnze kpole mɔɔ nzule wɔ nuhua la wɔ ɛzonlenlɛ sua ne alie nwo. Ɛsɔfo ne mɔ fa wowo bɛ nwo. Afɔlemokyea kpole ne noko wɔ ɛkɛ. Ɛke a bɛyela nane ne mɔ mɔɔ bɛhu bɛ la bɛfa bɛbɔ afɔle bɛmaa Gyihova a. Ɛdanlɛ sua ne wɔ azokoɛleɛ ne avinli, yɛɛ Yizilayɛma ne mɔ dede bɛ ɛdanlɛ azua ne mɔ anu ɛbɔ nwolɛ mgbɔlɛka ɛyia.
Adendulɛ 25:8-40; 26:1-37; 27:1-8; 28:1; 30:1-10, 17-21; 34:1, 2; Hibuluma 9:1-5.
Kpuyia
- Sua boni a wɔ nvoninli ne anu la, na duzu a bɛyɛ ye wɔ nu a?
- Duzu ati a Gyihova hanle hilele Mosisi kɛ ɔyɛ ɛdanlɛ sua ne mɔɔ bɛtudu a bɛnvɛ nwolɛ a?
- Ɛlɛka boni a wɔ ekpumgbunli ekyi ne mɔɔ wɔ sua ne ati lɔ la anu a, na duzu a wɔ ɛlɛka ne anu a?
- Nwane a Gyihova kpale ye kɛ ɛsɔfo kpanyinli a, na duzu a ɛsɔfo kpanyinli ne yɛ a?
- Bobɔ ninyɛne nsa mɔɔ wɔ ekpumgbunli kpole ne mɔɔ wɔ ɛdanlɛ sua ne anu la aluma.
- Ninyɛne nwiɔ boni a wɔ ɛzonlenlɛ sua ne alie nwo a, na duzu a bɛfa bɛyɛ a?
Kpuyia bieko
- Kenga Adendulɛ 25:8-40; 26:1-37; 27:1-8; nee 28:1.
Duzu a anwumabɔvolɛ nwiɔ ne anzɛɛ kyɛlɛbo ne mɔ mɔɔ gyi “ngyekyeleɛ ɛlɛka” ne azo la kile a? (Ade. 25:20, 22; Ɛdi. 7:89; 2 Arl. 19:15)
- Kenga Adendulɛ 30:1-10, 17-21; 34:1, 2; nee Hibuluma 9:1-5.
Duzu ati a Gyihova zile zo kɛ ɔhyia kɛ ɛsɔfo ne mɔ mɔɔ sonle wɔ ɛzonlenlɛ sua ne anu la anwo te wɔ nwonane nu a, na kɛzi ɔwɔ kɛ ɛhye ka yɛ ɛnɛ ɛ? (Ade. 30:18-21; 40:30, 31; Hib. 10:22)
Kɛzi ɛzoanvolɛ Pɔɔlo hilele kɛ ɛnee ɛzonlenlɛ sua ne nee Mɛla ngyekyeleɛ ne ɛnli gyima bieko wɔ mekɛ mɔɔ ɔlɛkɛlɛ ye kɛlata ne yeahɔmaa Hibulu Keleseɛnema ne la ɛ? (Hib. 9:1, 9; 10:1)
twi_Latn twi_Latn twi_Latn twi_Latn twi_Latn twi_Latn twi_Latn zul_Latn tpi_Latn twi_Latn twi_Latn twi_Latn twi_Latn twi_Latn twi_Latn luo_Latn mos_Latn twi_Latn mos_Latn twi_Latn twi_Latn